

Αρκαλοχώρι, 04/12/2024

Προς: ΜΜΕ

**ΔΕΛΤΙΟ ΤΥΠΟΥ**

**Β.Κεγκέρογλου: Θετική εξέλιξη η ένταξη των σεισμόπληκτων περιοχών του Δήμου Μινώα Πεδιάδας, με αυξημένα κίνητρα, στο νέο πρόγραμμα «Εξοικονομώ»**

Την καταρχήν ικανοποίηση του για την ένταξη των σεισμόπληκτων περιοχών του Δήμου Μινώα Πεδιάδας, με αυξημένα κίνητρα, στο νέο πρόγραμμα «Εξοικονομώ» το οποίο εντάχθηκε στο Ταμείο Ανάκαμψης, εκφράζει ο Δήμαρχος Μινώα Πεδιάδας Βασίλης Κεγκέρογλου, περιμένοντας ωστόσο διευκρινίσεις το επόμενο διάστημα με σχετική εγκύκλιο που αναμένεται να εκδοθεί.

Ειδικότερα ο Δήμαρχος Βασίλης Κεγκέρογλου αναφέρει:

«Αποτελεί θετική εξέλιξη το γεγονός ότι το πρόγραμμα «Εξοικονομώ 2025», περιλαμβάνει ξεχωριστά κίνητρα για τη στήριξη των σεισμοπλήκτων του Δήμου μας. Σε κάθε περίπτωση, περιμένουμε τον οδηγό εφαρμογής τις επόμενες μέρες για να αξιολογήσουμε το αποτέλεσμα! Παράλληλα γνωστοποιούμε στους δημότες μας ότι μέχρι τέλος Δεκεμβρίου πρέπει να υποβληθούν οι αιτήσεις για αποκατάσταση των πράσινων σπιτιών με ζημιές από τον σεισμό που πληρώνονται με το ποσό των 3.000 ευρώ εφάπαξ και περιμένουμε να προχωρήσει επιτέλους, το έργο αποκατάστασης των κτηρίων στην πληγείσα περιοχή, το οποίο στην κυριολεξία έχει "βαλτώσει"».

Υπενθυμίζεται ότι ο Δήμαρχος αλλά και ο Σύλλογος Σεισμοπλήκτων Δήμου Μινώα Πεδιάδας «Η ΕΛΠΙΔΑ» είχαν στείλει επιστολή προς τους Υπουργούς Περιβάλλοντος & Ενέργειας και Κλιματικής Κρίσης & Πολιτικής Προστασίας, Θ. Σκυλακάκη και Χρ. Τριαντόπουλο, στην οποία ζητούσαν τα πληγέντα κίτρινα κτίρια από το σεισμό του Σεπτεμβρίου του 2021 να συμπεριληφθούν στο νέο ΕΞΟΙΚΟΝΟΜΩ (ο Δήμος είχε αρχικά εξαιρεθεί!), καλώντας την Κυβέρνηση να αναλάβει συγκεκριμένες πρωτοβουλίες για ένταξη της σεισμόπληκτης περιοχής στο πρόγραμμα ώστε να μπορέσουν οι δημότες να ξαναχτίσουν τη ζωή τους και να ανακάμψουν από τις συνέπειες του καταστροφικού σεισμού.